Document ID: 32000R0440

ΚΑΝΟΝΙΣΜΟΣ (ΕΚ) αριθ. 440/2000 ΤΗΣ ΕΠΙΤΡΟΠΗΣ
της 25ης Φεβρουαρίου 2000
περί καθορισμού των ποσοτήτων για τις οποίες χορηγούνται ετήσιες κατανομές στους "νεοεμφανιζόμενους εμπορικούς φορείς", για το έτος 2000, στο πλαίσιο των δασμολογικών ποσοστώσεων εισαγωγής και της ποσότητας παραδοσιακών μπανανών ΑΚΕ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, περί κοινής οργανώσεως αγοράς στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 1257/1999(2),
τον κανονισμό (ΕΟΚ) αριθ. 2362/98 της Επιτροπής, της 28ης Οκτωβρίου 1998, για τις λεπτομέρειες εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα(3), όπως τροποποιήθηκε τελευταία από τον κανονισμό (ΕΚ) αριθ. 756/1999(4), και ιδίως το άρθρο 9 παράγραφος 3,
Εκτιμώντας τα ακόλουθα:
(1) Με τον κανονισμό (ΕΚ) αριθ. 250/2000 της Επιτροπής(5) αποφασίσθηκαν ορισμένες ρυθμίσεις σχετικά με την εισαγωγή μπανανών στο πλαίσιο των δασμολογικών ποσοστώσεων και των παραδοσιακών μπανανών ΑΚΕ και καθορίστηκαν οι ενδεικτικές ποσόστητες για το δεύτερο τρίμηνο του έτους 2000.
(2) Στο άρθρο 9 παράγραφος 3 του κανονισμού (ΕΚ) αριθ. 2362/98 καθορίζεται η μέθοδος υπολογισμού της ετήσιας κατανομής κάθε νεοεμφανιζόμενου εμπορικού φορέα. Σύμφωνα με τη μέθοδο αυτή, ανάλογα με τις ατομικές αιτήσεις που κατατάσσονται σύμφωνα με την αύξουσα σειρά των ποσοτήτων που έχουν ζητηθεί, η Επιτροπή καθορίζει τις ποσότητες για τις οποίες χορηγούνται οι ετήσιες κατανομές.
(3) Οι διενεργηθείσες από τα κράτη μέλη ανακοινώσεις κατ' εφαρμογή του άρθρου 2 παράγραφος 5 του κανονισμού (ΕΚ) αριθ. 250/2000 επιτρέπουν στην Επιτροπή να θεσπίσει τις διατάξεις του παρόντος κανονισμού συναρτήσει των οποίων οι αρμόδιες εθνικές αρχές προσδιορίζουν τις μεμονωμένες κατανομές των οικείων εμπορικών φορέων και τους τις γνωστοποιούν.
(4) Πάντως, οι επαληθεύσεις και οι έλεγχοι εκ μέρους των αρμόδιων εθνικών αρχών, σε συνεργασία με την Επιτροπή, σχετικά με την εγγραφή νεοεμφανιζόμενων εμπορικών φορέων, μπορεί κατά περίπτωση να έχουν ως αποτέλεσμα μεταγενέστερη τροποποίηση των διατάξεων του παρόντος κανονισμού, καθώς και διορθώσεις των ετήσιων κατανομών προς τους νεοεμφανιζόμενους εμπορικούς φορείς, οπότε ως εκ τούτου, ιδίως οι προσδιοριζόμνες από τις εθνικές αρχές ετήσιες κατανομές κατ' εφαρμογή του κανονισμού (ΕΚ) αριθ. 2362/98 και του παρόντος κανονισμού δεν δύνανται να συνιστούν κεκτημένο δικαίωμα ή να τις επικαλούνται οι εμπορικοί φορείς ως θεμιτές προσδοκίες.
(5) Τα μέτρα που προβλέπονται στον παρόντα κανονισμό πρέπει να τεθούν άμεσα σε ισχύ, λαμβανομένων υπόψη των προθεσμιών που προβλέπονται στον κανονισμό (ΕΚ) αριθ. 2362/98.
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο πλαίσιο των δασμολογικών ποσοστώσεων και της ποσότητας παραδοσιακών μπανανών ΑΚΕ που προβλέπονται στα άρθρα 18 και 19 του κανονισμού (ΕΟΚ) αριθ. 404/93, οι αρμόδιες εθνικές αρχές καθορίζουν, για το έτος 2000, τις ετήσιες κατανομές των "νεοεμφανιζόμενων εμπορικών φορέων" που αναφέρονται στο άρθρο 7 και επόμενα του κανονισμού (ΕΚ) αριθ. 2362/98, σύμφωνα με τις διατάξεις του παραρτήματος.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Φεβρουαρίου 2000.

Labels: 3
17
18